Pirita Näkkäläjärvi

Pirita Näkkäläjärvi (s. 13. helmikuuta 1978 Inari) on saamelainen yrityskauppa-ammattilainen, Suomen saamelaiskäräjien vaaleilla valittu jäsen, MSc Media & Communications (with Distinction) ja kauppatieteiden maisteri. Hän toimi Yle Sápmin päällikkönä vuosina 2012–2017.

Näkkäläjärvi työskentelee tällä hetkellä M&A Directorina Helen Venturesilla. Hän on aikaisemmin työskennellyt myös muun muassa yrityskauppaneuvonantajana PwC:llä, strategiakonsulttina Booz & Companyssa ja Strategy&:llä, Metson strategiapäällikkönä, Nokian yrityskauppapäällikkönä, analyytikkona lontoolaisessa Merrill Lynch -investointipankissa sekä tv-toimittajana Yle Sápmissa. 

Näkkäläjärvi valittiin ensimmäistä kertaa Suomen saamelaiskäräjille vuosiksi 2012–2015 Helsingistä vuoden 2011 vaaleissa. Hän oli Suomen saamelaiskäräjien hallituksen jäsen ja kulttuurilautakunnan varapuheenjohtaja. Näkkäläjärvi erosi Suomen saamelaiskäräjien jäsenyydestä ja luottamustoimista siirryttyään Ylen Sápmin päälliköksi lokakuussa 2012.

Näkkäläjärvi valittiin toistamiseen Suomen saamelaiskäräjille vuosiksi 2020–2023 Inarista vuoden 2019 vaaleissa. Hän on saamelaiskäräjien kulttuurilautakunnan puheenjohtaja ja Saamelaisen Parlamentaarisen Neuvoston jäsen. Pirita Näkkäläjärvi on jäsenenä Saamelaisneuvoston Jurddabeassi-nimisessä EU‒Sápmi-ajatushautomossa ja kulttuuriajatushautomossa.

Näkkäläjärvi on ollut Suomen PEN-klubin johtokunnan jäsen sekä kieli- ja käännöskomitean puheenjohtaja. Hän on yksi Fáktalávvu-blogin perustajista ja pitää myös omaa blogia. Näkkäläjärven London School of Economicsin maisterityö 2017 käsitteli saamelaisten sananvapauteen Suomessa kohdistuvia uhkia.

Pääkaupunkiseudulla toimiva City-Sámit -saamelaisyhdistys valitsi Näkkäläjärven Vuoden saamelaiseksi 2017.

Lähteet 

Nokian henkilöstö
Suomalaiset saamelaispoliitikot
Ylen toimittajat
Vuonna 1978 syntyneet
Elävät henkilöt